OpenLLM-France/wikimedia huggingface dataset:
# Thurles

Thurles (/ˈθɜrlɛs/ o localment /ˈtɜrləs/, en irlandès Durlas o Durlas Éile "fortificació d'Éile) és una ciutat d'Irlanda, al comtat de Tipperary Nord, a la província de Munster.

## Curiositats

Del 1990 al 1994 s'hi celebrà el Féile Festival al Semple Stadium. En el moment de major esplendor arribà a tenir uns 100.000 espectadors, en el que fou conegut com "The Trip to Tipp". Entre d'altres hi actuaren The Prodigy, The Cranberries, Blur, Bryan Adams, Van Morrison, Rage Against the Machine, Slayer, The Saw Doctors i Christy Moore.

## Personatges il·lustres

* Tony Ryan, fundador de Ryanair

## Agermanaments

* Salt Lake City
* Bollington

## Referències

* ↑ «Tipperary Star", "Trip to Tipp"». Arxivat de l'original el 2012-09-13. [Consulta: 24 abril 2013].

## Enllaços externs

* Ciutat de Thurles
* Informació de Thurles
# Thulani Maseko

Thulani Rudolf Maseko (Manzini, Eswatini, 1 de març de 1970 - 21 de gener de 2023) va ser un advocat suazi defensor dels drets humans, activista polític i membre del Moviment Democràtic Popular Unit (Pudemo). Va estar empresonat del 2014 al 2015, i va ser declarat pres de consciència per Amnistia Internacional. Va llançar un desafiament judicial contra el rei Mswati III d'Eswatini el 2018. Va morir assassinat el 2023.

## Referències

* ↑ «Eswatini: Centre for Human Rights Expresses Shock and Sadness at the Death of Human Rights Defender and Graduate Thulani Maseko». allAfrica, 25-01-2023. [Consulta: 30 gener 2023].
* ↑ Fabricius, Peter «Leading Swazi activist Thulani Maseko shot dead at his home». , 22-01-2023.
* ↑ «Top rights lawyer arrested». News24, 24-06-2009. [Consulta: 19 octubre 2014].
* ↑ York, Geoffrey «Human-rights lawyer gunned down amid turmoil in Africa's last absolute monarchy». , 22-01-2023.
# Jean Yeuwain

Jean Yeuwain (Mons, vers 1566 - vers 1626) fou un dramaturg i home de lletres nascut als Països Baixos del sud. El 1591 va publicar Hippolyte, tragédie tournée de Sénèque, traducció en francès de la Fedra de Sèneca.

## Biografia

Pertanyia a la classe mitjana de Mons i probablement va estudiar al Collège de Houdain, fundat el 1545 i els edificis del qual són avui part de la Facultat Politècnica de Mons.
El 1591, va publicar Hippolyte, tragédie tournée de Sénèque. El text que usà és sens l'editat pel jesuïta Antoine Delrio (el 1576), tot i que el traductor es prengué certes llibertats amb el text llatí. Yeuwain havia escrit altres tragèdies, que actualment s'han perdut. El seu germà, el poeta André Yeuwain, conservà el manuscrit d'aquesta traducció, avui en dia disponible per a la consulta a la biblioteca pública a Mons

## Obres

* Jean Yeuwain, Hippolyte, tragédie tournée de Sénèque (1591), edició crítica precedida per una introducció i acompanyada d'un estudi literari de Gontran Van Severen, doctor en filosofia i lletres, Léon Dequesne, Mons, 1933. In-8°. (a Wikisource)
# Jiriàtino

Jiriàtino (en rus: Жирятино) és un poble de l'óblast de Briansk, a Rússia, segons el cens del 2013 tenia 2.501 habitants. És el centre administratiu del districte (raion) homònim.

## Referències

* ↑ «Izbichnya». GeoNames. Arxivat de l'original el 2022-09-27. [Consulta: 27 setembre 2022].
* ↑ «Схема территориального планирования Комаричского района Брянской области». Федеральная государственная информационная система территориального планирования (ФГИС ТП).
# Transformada de Fourier de senyal discret

La Transformada de Fourier de senyal discret (DTFT, acrònim anglès de Discret Time Fourier Transform) és la transformada de Fourier aplicada a un senyal discret creat a partir s'un senyal continu. Després d'efectuar la transformada de Fourier s'obté una funció en la freqüència que és un sumatori periòdic de la transformada de Fourier del senyal continu original. Aquesta transformada de Fourier es pot realitzar amb DFT (Discret Fourier Transform) de forma ràpida. La transformada inversa DTFT també és viable.

## Definició formal

Sigui un senyal continu en funcií del temps $x(t)$ i la seva versió discretitzada $x[n]$ per a tota els nombres enters $n$. La variable $w$ és la freqüència.
$X_{2\pi }(w)=\textstyle \sum _{-\infty }^{\infty }\displaystyle x[n]e^{-iwn}$

## Propietats

En la següent taula es mostres operacions matemàtiques aplicades en el domini temporal i els seus corresponents efectes en el pla freqüencial:
* El símbol * és la convolució discreta de 2 seqüències
* x[n]* és el complex conjugat de x[n]
| Propietat | Domini temporal $x[n]$ | Domini freqüencial $X_{2\pi }(w)$ | Notes |
| Lenealitat | $a.x(n)+b.y(n)$ | a.$X_{2\pi }(w)$+b.$Y_{2\pi }(w)$ | |
| Desplaçament en el temps | $x[n-k]\!$ | $X(e^{i\omega })e^{-i\omega k}\!$ | enter k |
| Desplaçament en la freqüència | $x[n]e^{ian}\!$ | $X(e^{i(\omega -a)})\!$ | real a |
| Inversió temporal | $x[-n]\!$ | $X(e^{-i\omega })\!$ | |
| Conjugació temporal | $x[n]^{*}\!$ | $X(e^{-i\omega })^{*}\!$ | |
| Inversió i conjugació temporal | $x[-n]^{*}\!$ | $X(e^{i\omega })^{*}\!$ | |
| Derivada de la freqüència | ${\frac {n}{i}}x[n]\!$ | ${\frac {dX(e^{i\omega })}{d\omega }}\!$ | |
| Integral de la freqüència | ${\frac {i}{n}}x[n]\!$ | $\int _{-\pi }^{\omega }X(e^{i\vartheta })d\vartheta \!$ | |
| Multiplicació temporal | $x[n]\cdot y[n]\!$ | ${\frac {1}{2\pi }}\int _{-\pi }^{\pi }{X(e^{i\vartheta })\cdot Y(e^{i(\omega -\vartheta )})d\vartheta }\!$ | |
| Convolució | $x[n]*y[n]\!$ | $X(e^{i\omega })\cdot Y(e^{i\omega })\!$ | |
| Correlació | $\rho _{xy}[n]=x[-n]^{*}*y[n]\!$ | $R_{xy}(\omega )=X(e^{i\omega })^{*}\cdot Y(e^{i\omega })\!$ | |
| Teorema de Parseval | $E=\sum _{n=-\infty }^{\infty }{x[n]\cdot y^{*}[n]}\!$ | $E={\frac {1}{2\pi }}\int _{-\pi }^{\pi }{X(e^{i\omega })\cdot Y^{*}(e^{i\omega })d\omega }\!$ | |

## Vegeu també

* Transformada de Fourier
* Transformada discreta de Fourier
* Transformada z

## Referències

* ↑ «The Discrete Time Fourier Transform» (en anglès). www.dspguide.com. [Consulta: 3 març 2017].
* ↑ «Discrete-time Fourier transform» (en anglès). [Consulta: 3 març 2017].
* ↑ «DTFT» (en anglès). [Consulta: 3 març 2017].
# Carna (nimfa)

Carna era una nimfa de la mitologia romana que vivia al camp, en un lloc on més tard s'erigiria Roma. El lloc per on es movia era el Lucus Helerni, on els pontífex encara oferien sacrificis en temps d'August.
Ovidi diu que primer s'anomenava Crane, i havia fet vot de virginitat. Caçava a les muntanyes i quan un enamorat la volia fer anar amb ell, ella el feia seguir cap al bosc i desapareixia, i era impossible retrobar-la. però Janus, el déu de les dues cares, volia tenir relacions amb ella, i quan Carna va voler enganyar-lo com feia amb tots, amagant-se darrere una roca, el déu la va agafar i la va violar.
Janus, penedit, li va donar tot el poder sobre les frontisses de les portes i també, com a insígnia, una branca d'espí blanc florit, una planta màgica destinada a eliminar els maleficis que poguessin entrar per les obertures de les cases. Carna foragita els vampirs, uns ocells semihumans que xuclaven la sang als nens acabats de néixer quan la nodrissa els deixa sols al bressol. Moltes d'aquestes funcions les tenia també la deessa Cardea, associada a les portes.

## Vegeu també

* Cardea

## Referències

* ↑ Pierre Grimal, Dictionnaire de la mythologie grecque et romaine, Paris, PUF, 3a edició, 1963,
* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 89. ISBN 9788496061972.
# Mercedes Martínez Moya

Mercedes Ana Martínez Moya, coneguda esportivament com Merche (Barcelona, 10 de desembre de 1950 - Barcelona, 2 d'agost de 2024) fou una futbolista catalana, considerada com una de les jugadores històriques del FC Barcelona femení.
Migcampista, jugà amb el llavors Penya Femenina Barcelonista durant tres temporades (1971-74), amb el qual competí al primer campionat oficiós de Catalunya (1971-72) i fou peça clau de l'equip durant els seus primers anys. Posteriorment, competí amb el Reial Club Deportiu Espanyol. Formà part de l'Agrupació de Jugadores del FC Barcelona i, entre d'altres reconeixements, fou homenatjada pel club blaugrana en un acte institucional per commemorar el 50è aniversari del primer partit de l'equip femení (2020) i en el Dia Internacional de les Dones (2024).

## Referències

* ↑ Tomás Belenguer, 221, p. 334.
* ↑ Cortinas, Víctor. «Fallece Merche Martínez, jugadora histórica del Barça» (en castellà). Mundo Deportivo, 05-08-2024. [Consulta: 18 agost 2024].
* ↑ «Àmplia participació de l’Agrupació a la jornada del Dia Internacional de les Dones organitzada pel FC Barcelona». FC Barcelona, 12-03-2024. [Consulta: 18 agost 2024].

## Bibliografia

* Tomás Belenguer, Manuel. Barça femení : història des dels orígens fins al triplet. Barcelona: Editorial Base, 2021. ISBN 9788419007001.

## Enllaços externs

* Fitxa de Mercedes Martínez Moya - Agrupació Jugadors FC Barcelona
# Resolució 2004 del Consell de Seguretat de les Nacions Unides

La Resolució 2004 del Consell de Seguretat de les Nacions Unides fou adoptada per unanimitat el 30 d'agost de 2011. Després de recordar les resolucions anteriors sobre Israel i el Líban, incloses les resolucions 425 (1978), 426 (1978), 1559 (2004), 1680 (2006), 1701 (2006), 1773 (2007), 1832 (2008), 1884 (2009) i 1937 (2010) el Consell de Seguretat va ampliar el mandat de la Força Provisional de les Nacions Unides al Líban (UNIFIL) durant altres dotze mesos fins al 31 d'agost de 2012 i va condemnar tots els atacs terroristes contra ella en els termes més enèrgics.
El Consell de Seguretat va instar a totes les parts interessades a respectar el cessament de les hostilitats, evitar qualsevol violació de la Línia Blava i cooperar plenament amb la UNIFIL; alhora instava al govern libanès a investigar els atacs a UNIFIL del 27 de maig i 26 de juliol i portar els culpables davant la justícia. També va instar a les Forces de Defensa d'Israel a retirar-se del nord de Ghajar, i a les Forces Armades Libaneses a coordinar patrulles amb la UNIFIL, alhora que demana al Secretari General una revisió estratègica a final d'any per configurar la UNIFIL de manera més adequada per complir el seu mandat.

## Referències

* ↑ «Security Council Authorizes One-Year Mandate Extension for United Nations Interim Force in Lebanon in Wake of Attacks on Peacekeepers» (en anglès). Nacions Unides, 2011.

## Vegeu també

* Llista de resolucions del Consell de Seguretat de les Nacions Unides 2001 a la 2100 (2011 - 2013)

## Enllaços externs

* «Text de la Resolució» (pdf). Nacions Unides.
# John Farmer

John Farmer (ca. 1570 - ca. 1601) va ser un compositor madrigalista anglès. Va néixer a Anglaterra al voltant de 1570 —un article del 1926 de Grattan Flood proposa una data al voltant de 1564-1565 basant-se en registres de matriculació.
Farmer va treballar sota el patrocini d'Edward de Vere, 17è comte d'Oxford, i li va dedicar la seva col·lecció de cànons i el seu posterior volum de madrigals. L'any 1595, Farmer va ser nomenat organista i mestre dels nens a la Catedral de Christ Church, de Dublín i al mateix temps, organista de la Catedral de St Patrick a Dublín. El 1599, es va traslladar a Londres on va publicar la seva única col·lecció de madrigals a quatre veus, que havia dedicat al comte d'Oxford.

## Alguns dels madrigals més coneguts

* A Little Pretty Bonny Lass Arxivat 2009-08-01 a Wayback Machine.
* Chessire Tune
* Compare me to the child
* Fair Nymphs, I Heard One Telling Arxivat 2013-03-12 a Wayback Machine.
* Fair Phyllis I saw
* The Lord's Prayer
* Take Time While Time Doth Last Arxivat 2013-03-12 a Wayback Machine.
* You pretty flowers

## Referències

* ↑ http://www.jstor.org/pss/912508

## Bibliografia

* The English Madrigal School d'Edmund Fellowes

## Enllaços externs

* Partitures gratuïtes de John Farmer a la Choral Public Domain Library (ChoralWiki)
* Partitures gratuïtes de John Farmer al Werner Icking Music Archive (WIMA)
# Preamplificador

Un preamplificador és un tipus d'amplificador electrònic utilitzat en la cadena d'àudio, durant la reproducció de so. Com en tot amplificador, la finalitat d'un preamplificador és augmentar el nivell del senyal i, per això, actua sobre la tensió del senyal d'entrada. Quan els senyals surtin del preamplificador, hauran assolit el nivell de línia, estandarditzat en els 0dB.
El preamplificador s'encarrega d'anivellar la tensió elèctrica que li arriba de les diferents fonts d'àudio (cada equip té una tensió de sortida diferent), per a després, un cop igualades, enviar, com a senyal d'entrada, a un altre equip (generalment, una etapa de potència).
La relació entre nivell de sortida i d'entrada és el guany. Així, el guany, expressat en decibels, indica el nivell d'amplificació d'un senyal.
Alguns equips preamplificadors tenen controls que els permeten, a més de regular la tensió de sortida, regular el to, el balanç, etc. A més de reforçar la sonoritat a baix volum (loudness).
Malgrat el que s'ha dit, normalment, els equips per audiòfils no inclouen cap d'aquests controls, ja que poden afegir distorsió al senyal original. Aquestes actuacions es poden realitzar, sense introduir pèrdues en el senyal durant el procés, més endavant: a l'etapa de potència, a la taula de mescles o fins i tot a l'altaveu.

## Enllaços externs

* Preamplificadors - PCPfiles a www.pcpaudio.com (espanyol)
* Cables - PCPfiles a www.pcpaudio.com (espanyol)
* Audiophoolery (anglès).
* The Truth About Interconnects and Cables La veritat sobre els cables i interconnexions (anglès).
# Resolució 2006 del Consell de Seguretat de les Nacions Unides

La Resolució 2006 del Consell de Seguretat de les Nacions Unides fou adoptada per unanimitat el 14 de setembre de 2011. Després de recordar la Resolució 1966 sobre les possibles mesures per ampliar els treballs del Tribunal Penal Internacional per a Ruanda que jutja als responsables del genocidi de Ruanda, tot i reconeixent que s'aparta de l'estipulació de la durada dels càrrecs, va decidir ampliar el mandat del jutge del TPIR Hassan Bubacar Jallow, que finalitzava el 31 de desembre de 2011, per un període addicional de tres anys fins al 31 de desembre de 2014.

## Referències

* ↑ Security Council Reappoints Hassan Bubacar Jallow as Prosecutor of International Criminal Tribunal for Rwanda, Departing from Length-of-Office Stipulation

## Vegeu també

* Llista de resolucions del Consell de Seguretat de les Nacions Unides 2001 a la 2100 (2011 - 2013)

## Enllaços externs

* PDF Text de la Resolució a UN.org
# Pseudosasa japonica

Pseudosasa japonica, Arundinaria japonica o Bambusa metake és una espècie de bambú, del gènere Pseudosasa de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins. És originari de la Xina, Corea i el Japó (yadake). A Europa va ser introduït el 1855. En jardineria i paisatgisme s'utilitza a l'exterior com a mata aïllada, tanca lliure o podada, en jardineria i també com a planta d'interior.

## Característiques

Pseudosasa japonica és un bambú mitjà que no sobrapassa els 6 metres d'alçària. Les canyes són fines (màxim 35 mm de diàmetre) i molt rectes, creixent en mates espesses. Les fulles són grans, d'un verd intens i brillants per sobre; de 10 a 30 cm de llarg per 1,5 a 2,8 cm d'ample. Beines persistents sobre la canya. Resisteix molt bé el fred, fins i tot -24 °C i a una sequera relativa.

## Varietats i subespècies

* Pseudosasa japonica var. tsutsumiana: no sobrepassa els 4 metres d'alçària. Els entrenusos de les canyes són botits i sense beines persistents. És un bambú mitjà que no sobrepassa els 4 metres d'alçària. Els entrenusos de les canyes són botits i sense beines persistents, és la característica principal d'aquesta varietat, considerada de col·leccionisme. Les fulles són grans, d'un verd intens i brillants per sobre; de 10 a 30 cm de llarg per 1,5 a 2,8 cm d'ample. Resisteix molt bé el fred, fins i tot -24 °C i a una sequera relativa.
* Pseudosasa japonica var. variegata
# Jacob Gillig

Jacob Gillig (Utrecht, 1636 - Utrecht, 24 de juliol de 1701) fou un pintor i gravador neerlandès, que va pertànyer a l'Edat d'Or holandesa, d'escenes de natures mortes amb peixos.

## Biografia

Segons Arnold Houbraken, no va ser gaire expert en l'art del retrat, com s'esmenta en una anècdota de la seva obra La gran Schouburgh de Nederlantsche constants pintors i pintors.
Gillig va ser un comerciant i posteriorment va treballar en una presó. A l'edat de 25 anys, es va casar amb Hester Willaerts, una filla del pintor de marinas Adam Willaerts. Així va començar el seu amor per la pintura i es va convertir en un especialista en pintura de peixos com els que s'oferien al mercat d'Utrecht. Sovint, els peixos es mostren en una composició piramidal. Fou alumne de Willem Ormea. Els seus treballs eren molt respectats a Utrecht en el moment, i vàries de les seves obres van ser copiades per Abraham Mignon.

## Galeria

* Natura morta (1684)
* Peixos amb xarxes (1684)
* Peixos (1686)

## Referències

* 1 2 «Jacob Gillig» (en neerlandès). RKD. [Consulta: 24 febrer 2016].
# Foca monjo

«Foca monjo» té aquests significats:
* Monachus, el gènere que conté la foca monjo del Mediterrani
* Neomonachus, el gènere que conté la foca monjo de Hawaii i la foca monjo del Carib
# El Casó (Lladurs)

El Casó és una masia situada al poble de Lladurs, al municipi del mateix nom, al Solsonès, documentada des del segle xvi.

## Enllaços externs

* Fototeca del Solsonès: Article referit a aquesta masia

## Referències

* ↑ Bach, Antoni. Masies del Solsonès. Consell Comarcal del Solsonès, abril 1995. D.L.: L-418/95.
# María Sornosa Martínez

María Maruja Sornosa Martínez (Manises, 15 de juny de 1949) és una política valenciana. Militant del Partit Comunista d'Espanya (PCE) durant la transició democràtica, a les eleccions municipals de 1979 fou escollida membre del consistori municipal de Manises, ocupant la regidoria de salut fins al 1994, primer amb el PCPV i després amb EUPV. Simultàniament, el 1991 es llicencià en geografia i història a la Universitat de València i el 1994 es diplomà en programació neurolingüística. El 1992 fou assessora de la Generalitat Valenciana en medi ambient i planificació regional.
Fou escollida diputada per Izquierda Unida a les Eleccions al Parlament Europeu de 1994, i durant el seu mandat fou membre de la Comissió de Drets de la Dona pel Parlament Europeu. Després abandonà IU i ingressà al PSOE, partit amb el qual fou escollida diputada a les Eleccions al Parlament Europeu de 1999 i 2004. Ha estat membre del Comitè del Medi Ambient, Salut Pública i Seguretat Alimentària del Parlament Europeu i membre de la delegació en l'Assemblea Parlamentària Paritària ACP-UE.

## Enllaços externs

* Biografia al web del Grup Socialista Europeu
* Fitxa del Parlament Europeu
# Reynoldsville

Reynoldsville és una població dels Estats Units a l'estat de Pennsilvània. Segons el cens del 2000 tenia 2.710 habitants.

## Demografia

Segons el cens del 2000, Reynoldsville tenia 2.710 habitants, 1.117 habitatges, i 741 famílies. La densitat de població era de 721,6 habitants/km².
Dels 1.117 habitatges en un 32% hi vivien nens de menys de 18 anys, en un 47% hi vivien parelles casades, en un 14,8% dones solteres, i en un 33,6% no eren unitats familiars. En el 31,3% dels habitatges hi vivien persones soles el 17% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,38 i el nombre mitjà de persones que vivien en cada família era de 2,96.
Per edats la població es repartia de la següent manera: un 27% tenia menys de 18 anys, un 8,2% entre 18 i 24, un 26,3% entre 25 i 44, un 22% de 45 a 60 i un 16,4% 65 anys o més.
L'edat mediana era de 36 anys. Per cada 100 dones de 18 o més anys hi havia 87,4 homes.
La renda mediana per habitatge era de 25.000 $ i la renda mediana per família de 34.783 $. Els homes tenien una renda mediana de 31.977 $ mentre que les dones 16.705 $. La renda per capita de la població era de 13.592 $. Entorn del 20,4% de les famílies i el 25,6% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Reynoldsville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Reynoldsville». American Fact Finder. Oficina del Cens dels Estats Units, 12-01-2010.
# Prova de Snellen

La prova de Snellen és una prova dissenyada per avaluar l'agudesa visual. Rep el nom en honor de l'oftalmòleg neerlandès Herman Snellen qui va dissenyar la prova el 1862.
Per a les persones que no saben llegir s'usa una altra prova diferent denominada prova de Landolt o la prova de Lea.

## Descripció

La prova consisteix a identificar correctament les lletres en una gràfica coneguda com a gràfica de Snellen o taula de Snellen. Solament s'utilitzen deu lletres que són: B, C, D, I, F, L, O, P, T, Z. Les lletres tenen una grandària decreixent depenent del nivell en què es troben. Un nivell 20/20 és la visió normal.
Des de la seva creació, s'han venut més còpies de la carta de Snellen que qualsevol altra carta. S'ha mantingut com un estàndard en els consultoris mèdics al segle 21

## Nivell de visió respecte a la fila en la Gràfica de Snellen

* 1→ 20/200
* 2→ 20/100
* 3→ 20/70
* 4→ 20/50
* 5→ 20/40
* 6→ 20/30
* 7→ 20/25
* 8→ 20/20
* 9→ 20/15
* 10→ 20/12
* 11→ 20/10

## Vegeu també

* Oftalmòmetre
* Esferòmetre
* Refractòmetre

## Referències

* ↑ "eye, human."Encyclopædia Britannica. 2008. Encyclopædia Britannica 2006 Ultimate Reference Suite DVD
* ↑ Bordsen, John. "Eye Chart Still The Standard For Vision" Arxivat 2012-09-29 a Wayback Machine., The Seattle Times, August 9, 1995. Accessed July 6, 2010.

## Enllaços externs

* The lensometer
* Biografia (anglès)
* Genealogía de Herman Snellen a "Stamboom Van Dee" (en neerlandès)
# Jacob Hennessy

Jacob Hennessy (St Neots, Cambridgeshire, 10 d'agost de 1996) és un ciclista anglès. Actualment a l'equip amateur del 100% Me.

## Palmarès

* 2017
** 1r a la Gant-Wevelgem sub-23
** Vencedor d'una etapa al París-Arràs Tour

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a procyclingstats.com
# Font Freda (Presquiró)

La Font Freda és una font de l'antic terme de Sant Salvador de Toló, actualment pertanyent al municipi de Gavet de la Conca. És dins del territori de l'antiga caseria de Presquiró.
Està situada a 848 m d'altitud, uns 300 metres al sud-est del lloc i antiga caseria de Presquiró. És al capdavall de la Costa del Tossal, al vessant nord-oest de la Serra de la Campaneta.

## Enllaços externs

* Institut Cartogràfic de Catalunya
# Portella Blanca de Meranges

La Portella Blanca de Meranges és una collada de muntanya, portella, situada a 2.618,9 m alt del límit dels termes comunal de Porta, de la comarca de l'Alta Cerdanya, a la Catalunya del Nord i municipal de Meranges, de la Baixa Cerdanya.
És al límit sud-oest del terme de Porta i al nord-est del de Meranges, a llevant del Pic d'Engorgs, i al nord-oest del Puigpedrós, o de Campcardós. En aquesta portella hi ha la fita fronterera 428 entre els estats espanyol i francès.
La Portella Blanca de Meranges és un indret de pas freqüent de les rutes excursionistes.

## Referències

* ↑ La Portella Blanca de Meranges en els ortofotomapes de l'IGN